На основу члана 13. Закона о комуналним делатностима („Службени гласник Републике Србије“, број 88/2011, 46/2014 - Одлукa УС РС, 104/2016 и 95/2018), члана 1. Закона о сахрањивању и гробљима („Службени гласник СРС“, број 20/1977, 24/1985 и 6/1989 и „Службени гласник РС“, број 53/1993, 67/1993, 48/1994, 101/2005, 120/2012-Одлука УС и 84/2013-Одлука УС) и члана 37. Статута Града Ниша („Службени лист Града Ниша“, број 88/2008, 143/2016 и 18/2019),

Скупштина Града Ниша, на седници од године доноси:

**ОДЛУКУ**

**О УПРАВЉАЊУ ГРОБЉИМА, САХРАЊИВАЊУ**

**И ПОГРЕБНОЈ ДЕЛАТНОСТИ**

**I ОСНОВНЕ ОДРЕДБЕ**

Члан 1.

Овом одлуком уређују се начин и услови обављања комуналне делатности управљање гробљима и сахрањивање, као и погребне делатности на територији Града Ниша (у даљем тексту: Град), права и обавезе јавног комуналног предузећа које обавља комуналне делатности управљања гробљима и сахрањивање и погребну делатност, као и права и обавезе корисника, односно закупца гробног места и извођача занатских радова на гробљима, финансирање и начин вршења надзора над обављањем наведених комуналних делатности, као и други послови, у складу са законом, као и друга питања од значаја за обављање ове комуналне делатности.

Члан 2. ﻿

Управљање гробљима и сахрањивање (у даљем тексту: управљање гробљима) је: управљање и одржавање гробља; одржавање гробног места и наплата накнаде за одржавање гробног места; обезбеђивање, давање у закуп и продаја уређених гробних места; покопавање и ексхумација посмртних остатака, кремирање и остављање пепела покојника; одржавање објеката који се налазе у склопу гробља (мртвачница, капела, розаријум, колумбаријум, крематоријум); одржавање пасивних гробаља и спомен-обележја.

Погребна делатност је преузимање и превоз посмртних остатака умрлог од места смрти, односно места на коме се налази умрла особа (стан, здравствена установа, институти за судску медицину и патологију, установе социјалне заштите и друга места) и превоз до места одређеног посебним прописом (патологије, судске медицине, гробља, крематоријума, аеродрома,

пословног простора погребног предузећа у ком постоје прописани услови за смештај и чување покојника), организација сахране и испраћаја посмртних остатака са прибављањем потребне документације за организацију превоза и сахрањивања, чување посмртних остатака у расхладном уређају и припремање покојника за сахрањивање.

Управљање и одржавање гробља, у смислу ове одлуке, обухвата уређивање гробља, опремање простора за сахрањивање, изградњу, подизање, опремање и одржавање саобраћајних и других површина, инсталација, објеката и уређаја на гробљу, одржавање чистоће и реда, као и друге послове који су у вези са обављањем наведених комуналних делатности.

Члан 3. ﻿

Управљање гробљима и погребну делатност на гробљима одређеним за гробља у употреби на територији Града Ниша обавља Јавно комунално предузеће "Горица" Ниш, које је основано за обављање наведених комуналних делатности (у даљем тексту: Предузеће).

Изузетно, до преузимања на управљање од стране Предузећа, о гробљима на свом подручју, стара се градска општина Града Ниша на чијој се територији иста налазе.

За обављање наведених комуналних делатности из става 1. овог члана, Предузеће мора да испуњава прописане услове.

Преузимање и превоз посмртних остатака умрлог од места смрти, односно од места на коме се налази умрла особа до мртвачнице на гробљу може да обавља и привредно друштво, предузетник и други привредни субјект, који је регистрован за обављање ове услуге и испуњава услове у складу са важећим прописима.

Члан 4.

Предузеће је у обавези да има службу за превоз покојника (у даљем тексту: Дежурна служба), која ће интервенисати по позиву надлежних органа, сваког дана, 24 сата непрекидно.

Дежурна служба интервенише у случајевима задесне смрти на јавном месту, убиства, самоубиства, саобраћајне несреће и у другим случајевима по процени органа по чијем позиву се интервенише.

Дежурна служба приликом интервенције врши и асанацију терена, а лице из става 2. овог члана превози до капеле или судске медицине, односно до места предвиђеног посебним прописом.

Предузеће послове из става 1. овог члана обавља у складу са годишњим програмом рада Дежурне службе, којим се дефинишу основни елементи обављања наведених послова и на који сагласност даје Градско веће Града Ниша.

Предузеће је дужно да 24 сата, обавља делатност преузимања, превоза, смештаја и чувања посмртних остатака умрлог.

Члан 5. ﻿

Гробља у употреби се одређују и стављају ван употребе одлуком Скупштине Града, на образложени предлог Предузећа, који обавезно садржи податке о земљишту које се оглашава гробљем у употреби, као и оспособљености предузећа, у складу са важећим прописима, за обављање комуналних делатности из члана 3. став 1 ове Одлуке.

Гробља у употреби, у смислу ове одлуке, су земљишта у јавној својини Града Ниша, која су планским документом намењена за сахрањивање, у складу са важећим прописима.

Гробље стављено ван употребе или део таквог гробља може се користити за друге намене, према планском документу и у складу са законом.

**II НАЧИН И УСЛОВИ ОБАВЉАЊА КОМУНАЛНЕ ДЕЛАТНОСТИ УПРАВЉАЊЕ ГРОБЉИМА И ПОГРЕБНА ДЕЛАТНОСТ**

1. **УПРАВЉАЊЕ И ОДРЖАВАЊЕ ГРОБЉА**

Члан 6. ﻿

Управљање гробљима и одржавање гробаља која су одлуком Скупштине Града Ниша одређена за гробља у употреби Предузеће обавља у складу са годишњим Програмом уређивања и одржавања гробаља у употреби, на који сагласност даје Градско веће Града Ниша.

Члан 7.

Управа градске општине води евиденцију гробних места са именима сахрањених и датумом сахране, гробовима, парцелама, гробним и другим спомен-гробним обележјима, као и друге евиденције на гробљима из члана 3. став 2 ове Одлуке.

Сахрањивање на гробљима из става 1 овог члана, на основу потврде о смрти, пријављује се најкасније 12 сати пре сахране управи градске општине на чијој територији се гробље налази.

Средства за обављање послова градских општина прописаних чланом 3 став 2 ове Одлуке опредељују се буџетом Града и из других извора у складу са важећим прописима и програмским актима Града Ниша и градских општина.

Члан 8.

Спомен гробна места на гробљима на територији Града утврђују се посебном одлуком Скупштине Града, на предлог Завода за заштиту

споменика културе Ниша (у даљем тексту: Завод) и на начин утврђен прописима којима се уређују културна добра.

Гробљима, спомен гробовима, спомен гробницама и споменицима, који су утврђени за културно добро - споменике културе, управља се и исти се одржавају на начин утврђен прописима којима се уређују културна добра, а средства за послове управљања и одржавања гробља бораца и гробља - споменика културе обезбеђују се у буџету Града.

Градска управа образована за областборачко-инвалидске заштите води евиденцију о гробљу и гробовима бораца у складу са важећим прописима, прикупља и чува документацију која се односи на гробља и гробове бораца.

Члан 9. ﻿

Планским документом и пројектом гробља, одређује се гробно поље и парцела унутар којих се налази гробно место.

Гробно поље, парцела и гробно место обележавају се словом и бројевима.

Под гробним местом, у смислу ове одлуке, подразумева се гроб, гробница, уређено гробно место и касета за похрањивање урни са пепелом кремираних посмртних остатака умрлог (у даљем тексту: касета за похрањивање урни).

Под гробом, у смислу ове одлуке, подразумева се гробно место у које се сахрањивање врши укопом посмртних остатака умрлог.

Под гробницом, у смислу ове одлуке, подразумева се озидано гробно место у које се полажу посмртни остаци умрлог и похрањују урне.

Под уређеним гробним местом, у смислу ове одлуке, подразумева се гробно место које је грађевински и хортикултурно уређено, опремљено приступном стазом, армираном бетонском гредом и типским спомеником .

Под касетом за похрањивање урни, у смислу ове одлуке, подразумева се изграђено гробно место стандардизованог облика и величине у које се похрањују урне.

Члан 10.

Гробно место не може да буде предмет правног промета.

Закупац гробнице, уређеног гробног места и касете за похрањивање урни може гробницу, уређено гробно место, односно касету за похрањивање урни да врати искључиво Предузећу.

У случају из става 2 овог члана, Предузеће и закупац ће међусобне односе регулисати у складу са важећим прописима.

1. **САХРАЊИВАЊЕ**

Члан 11.

Под сахрањивањем подразумева се укоп посмртних остатака умрлог, односно кремирање посмртних остатака умрлог и остављање или расипање пепела на одређено место и друге радње које се у том циљу предузимају.

Сахрањивање обавља Предузеће на гробљу које је у употреби, на начин прописан законом и овом одлуком.

Члан 12. ﻿

Здравствене установе и установе социјалне заштите (у даљем тексту: установе) обавештавају Предузеће или привредно друштво, предузетника и други привредни субјект из члана 3. став 4. ове одлуке, о случају смрти у установама.

По утврђеној смрти, а на захтев породице, сродника умрлог и других лица, посмртне остатке умрлог у установама, као и ван установа, Предузеће, односно привредно друштво, предузетник и други привредни субјект из члана 3. став 4. ове Одлуке преузима и превози у мртвачницу, ради чувања.

Посмртни остаци умрлог превозе се у ПВЦ здравствено обдукционој врећи.

Посмртни остаци умрлог до сахране се чувају у расхладном уређају.

Члан 13.

Посмртни остаци умрлог се, најкасније један сат пре времена одређеног за сахрану, смештају у просторију одређену за испраћај посмртних остатака.

 На гробљима, у насељеним местима, где нису изграђене мртвачнице, посмртни остаци умрлог се чувају на месту које одреди породица, сродници умрлог и друга лица.

Члан 14.

Сахрањивање се пријављује Предузећу, најкасније 12 сати пре сахране.

На основу потврде о смрти или извода из матичне књиге умрлих, Предузеће одређује дан и сат сахране у договору са лицем које је пријавило сахрану.

Члан 15. ﻿

Приликом сахрањивања може се организовати погребна церемонија.

Погребну церемонију организује Предузеће, при чему се у погледу врсте и обима исте уважава жеља коју је за живота изразило умрло лице или друга лица, а према утврђеном дневном распореду сахрана.

Верски обреди, као део погребне церемоније, обављају се уколико се тиме уважава жеља коју је за живота изразило умрло лице или друга лица.

Опроштај од умрлог може се обавити уз учешће хора, оркестра, рецитатора, говорника и друге пригодне садржаје који изражавају жељу умрлог, породице, сродника умрлог и других лица и одговарају личности умрлог и пијетету чина сахрањивања, на начин да се не ремети јавни ред и мир.

Члан 16.

Део погребне церемоније може се извршити поред гробног места.

Најкасније пола сата по завршетку погребне церемоније Предузеће мора да затвори гробно место, односно обликује гробну хумку, постави надгробна обележја - дрвене симболе (крст, табла, пирамида и сл.) и распореди цвеће и венце.

Члан 17.

Запослени у Предузећу који обављају сахрањивање морају носити пригодну радну униформу.

Члан 18.

Сахрањивање посмртних остатака неидентификованог умрлог врши се на основу акта надлежног органа којим је утврђена чињеница да је лице неидентификовано.

Сахрањивање лица из става 1 овог члана, обавља Предузеће у накраћем року, који не може бити дужи од 3 радна дана од пријема акта из става 1 овог члана.

Члан 19.

Није дозвољено да се пепео, ни привремено, кремираних посмртних остатака умрлих уступи члановима породице, сродницима умрлог или другим лицима, осим када Предузећу пруже доказ у писаној форми да је обезбеђено гробно место за похрањивање урне на гробљу ван територије Града.

Члан 20. ﻿

Ексхумацију и пренос посмртних остатака умрлог могу да захтевају породица, сродници умрлог и друга лица, у складу са важећим прописима.

Уз захтев за ексхумацију прилаже се потврда предузећа које обавља комуналну делатност управљања гробљима о обезбеђењу гробног места и о извршеном укопу.

 Ексхумацију посмртних остатака одобрава Градска управа образована за обављање послова из области комуналних делатности (у даљем тексту: Градска управа), у складу са важећим прописима.

Трошкове ексхумације и преноса посмртних остатака умрлог, сносе лица из става 1 овог члана.

У случајевима прописаним законом када орган из става 3 овог члана није надлежан за одобравање ексхумације, лице које тражи ексхумацију дужно је да прибави другу прописану документацију и исту достави Предузећу пре обављања ексхумације посмртних остатака.

1. **УСЛОВИ И НАЧИН ДАВАЊА НА КОРИШЋЕЊЕ**

**ГРОБНОГ МЕСТА**

Члан 21. ﻿

Приликом пријаве сахране Предузеће одређује гроб.

Гроб се даје на коришћење сродницима умрлог по следећем редоследу: супружнику умрлог, дете умрлог, родитељи умрлог.

У случају да нема лица из става 2 овог члана гроб се даје на коришћење лицу по редоследу сродства са умрлим по крви у правој, односно у побочној линији до IV степена сродства и њиховим супружницима.

Изузетно, ако нема лица из става 2 и 3 овог члана, или иста одбијају узимање гроба на коришћење, гроб се даје на коришћење лицу које обезбеди сахрањивање посмртних остатака умрлог.

После прве сахране, у исто гробно место, уз писану сагласност корисника гробног места, могу се сахранити и друга лица.

Члан 22. ﻿

Гроб се даје на коришћење по правилу у случају смрти, односно подношења пријаве сахрањивања.

Међусобна права и обавезе између лица из члана 21. ове одлуке, којима се даје гроб на коришћење и Предузећа уређују се уговором који се закључује одмах по пријави сахрањивања и одређивању гроба.

Уговором из става 2 овог члана утврђује се: накнада за коришћење и одржавање гробља, услови одржавања гроба, обавезан рок почивања, рок у коме се даје на коришћење гроб, истек рока почивања, међусобна права и обавезе након истека обавезног рока почивања, продужење рока почивања, начин и услови за ексхумацију, пренос посмртних остатака умрлог, као и коришћење гроба који је утврђен за културно добро.

Члан 23.

Уређено гробно место, гробница и касета за похрањивање урни могу се од Предузећа закупити за живота, независно од чињенице смрти, односно пријаве сахрањивања.

Закуп уређеног гробног места, гробнице и касете за похрањивање урни из става 1 овог члана уређују се уговором о закупу којим се регулишу: период закупа, закупнина, накнада за коришћење и одржавање гробља, обавезан рок почивања, истек рока почивања, као и продужење периода закупа, услови одржавања гроба, међусобна права и обавезе након истека обавезног рока почивања начин и услови за ексхумацију, пренос посмртних остатака умрлог, као и коришћење гроба који је утврђен за културно добро.

Члан 24.

Гроб се даје на коришћење на период од најмање 10 година.

Уређено гробно место даје се у закуп на период од најмање 15 година.

Гробница и касета за похрањивање урни даје се у закуп на период од најмање 30 година.

Члан 25. ﻿

У случају смрти корисника гроба, односно закупца уређеног гробног места, гробнице и касете за похрањивање урни, Предузеће ће одредити право коришћења гроба, односно закупа уређеног гробног места, гробнице и касете за похрањивање урни, односно корисника-закупца у складу са својим актима.

1. **УСЛОВИ ЗА ПРОДУЖЕЊЕ ПОЧИВАЊА ПОСМРТНИХ**

**ОСТАТАКА УМРЛОГ**

Члан 26. ﻿

Корисници, односно закупци гробног места имају право да, по истеку рокова из члана 24. ове одлуке, продуже рок почивања уколико уредно испуњавају уговорне и овом одлуком утврђене обавезе, осим за гробна места у којима су сахрањени народни хероји и која су на гробљима која нису у употреби.

Предузеће је дужно да шест месеци пре истека рока, односно продуженог рока почивања, обавести лица из става 1 овог члана о праву да продуже рок почивања.

Члан 27. ﻿

Ако у року од једне године по протеку рока почивања рок почивања не буде продужен, или корисници, односно закупци гробног места у писаној форми изјаве да не желе да продуже рок почивања, а гробно место нема карактер спомен гробног места, Предузеће ће посмртне остатке умрлог пренети у заједничку гробницу.

1. **ОДРЖАВАЊЕ РЕДА НА ГРОБЉИМА**

Члан 28.

На гробљима, одређеним за гробља у употреби, на територији Града Ниша којима управља, Предузеће је дужно да обезбеди ред, мир и чистоћу.

Члан 29.

Предузеће обавља погребну делатност током целе године.

На гробљима из члана 3. став 1. ове одлуке сахране се обављају сваког дана осим недеље, на дан Божића, Ускрса и 1. јануара, и то:

* од 1. маја до 30. септембра - од 8,00 до 17,00 сати,
* од 1. октобра до 30. априла - од 8,00 до 16,00 сати.

Члан 30. ﻿

Посетиоци гробља, запослени на гробљу, извођачи занатских радова, као и остала лица која се затекну на гробљу морају се понашати на начин којим се одржава ред, мир и чистоћа.

Члан 31. ﻿

На посебан захтев корисника, односно закупца гробног места или породице, сродника умрлог и других лица Предузеће може да одобри да се у знак сећања на умрлог засади спомен дрво, засад или постави неко друго обележје (нпр. клупа), на месту које одреди Предузеће.

Предузеће може да уклони спомен дрво, засаде и друга обележја, чије је сађење односно постављање извршено без сагласности Предузећа или које наноси штету, и то о трошку корисника, односно закупца гробног места или породице, сродника умрлог и других лица.

**III ПРАВА И ОБАВЕЗЕ ПРЕДУЗЕЋА, КОРИСНИКА, ОДНОСНО ЗАКУПЦА ГРОБНОГ МЕСТА И ИЗВОЂАЧА ЗАНАТСКИХ РАДОВА НА ГРОБЉИМА**

Члан 32.

Изградња гробница, уређених гробних места и касета за похрањивање урни, подизање надгробног споменика и других спомен обележја на гробљима врши се у складу са условима прописаним овом одлуком и пројектом гробља.

Члан 33.

Изградњу гробница, уређених гробних места и касета за похрањивање урни и њихово опремање на гробљима из члана 3. став 1 ове одлуке искључиво обавља Предузеће.

Члан 34.

О одржавању гробних места и надгробних обележја на гробним местима стара се породица, сродници умрлог и друга лица.

Лица из става 1 овог члана могу уређивање и одржавање гробних места поверити Предузећу, уз накнаду.

Члан 35.

На гробљима се могу изводити занатски радови у вези са подизањем надгробних споменика и других спомен обележја, као и други радови који не спадају у текуће одржавање у складу са пројектом гробља и уклањање надгробних споменика и других спомен обележја, уз претходно одобрење овлашћеног лица Предузећа, а у складу са нацртом-скицом надгробног споменика, односно других спомен обележја.

Радове из става 1 овог члана могу изводити искључиво правна лица и предузетници регистровани за извођење ове врсте радова.

Предузеће је дужно да без одлагања обавести комуналног инспектора о извођењу радова без одобрења из става 1 овог члана.

Члан 36.

Извођач занатских радова на гробљима дужан је да радове обавља тако да:

1. поднесе овлашћеном лицу Предузећа нацрт-скицу надгробног споменика, односно других спомен обележја и одговарајућу сагласност корисника-закупца гробног места, односно породице, сродника умрлог и других лица,

2. радове изводи у радне дане, у време које одреди Предузеће,

3. поступи по налогу овлашћеног лица Предузећа, отклони уочене недостатке и у датом року радове усагласи са нацртом-скицом надгробног споменика, односно других спомен обележја, која чини саставни део одобрења из члана 35. став 1 ове Одлуке,

4. грађевински материјал (песак, шљунак и сл.) депонује на гробљу само толико времена колико је потребно за извођење радова, и да тиме не омета приступ и кретање посетилаца гробља, а у случају прекида или завршетка радова дужан је да преостали материјал уклони, и место извођења радова без одлагања доведе у првобитно стање, одмах, а најкасније у року од три дана од завршетка, односно прекида или застоја,

5. за превоз материјала потребног за извођење занатских радова на гробљима користи само саобраћајне површине које одреди Предузеће,

6. ако приликом извођења радова пронађе делове сандука, кости и сл. одмах обустави радове и о томе без одлагања обавести Предузеће,

7. ако приликом извођења радова нађе предмете од вредности мора их без одлагања предати Предузећу и

8. чесме после употребе затвори, с тим да алат не сме прати на чесми.

У случају да овлашћено лице Предузећа утврди да извођач изводи радове супротно одредбама ове одлуке, по захтеву овлашћеног лица Предузећа, извођач је дужан да прекине са извођењем радова на гробљу.

Члан 37.

Занатски радови на одржавању надгробних споменика и других спомен обележја могу се изводити без посебног одобрења.

Под одржавањем, у смислу става 1 овог члана, подразумева се бојење слова, замена дрвених симбола (крст, табла, пирамида и сл.).

Члан 38.

На гробљима која су утврђена за културна добра - споменике културе и спомен гробним местима, радови на подизању и одржавању надгробних споменика и других спомен обележја обављају се по претходно прибављеној писаној сагласности Завода и одобрењу овлашћеног лица Предузећа.

Члан 39.

Предузеће може да забрани извођење занатских радова на гробљима или појединим деловима гробаља, у одређено доба дана или одређене дане, односно одређено доба године.

Ако извођач занатских радова, приликом извођења радова, учини штету дужан је да је отклони, у супротном Предузеће ће то учинити на његов трошак.

Члан 40. ﻿

Предузеће је дужно да води евиденцију и трајно чува податке о умрлом чији су посмртни остаци пренети у заједничку гробницу.

Уколико породица, сродници умрлог и друга лица нису одмах по преношењу посмртних остатака у заједничку гробницу преузели надгробне споменике и друга спомен обележја, односно ознаке са гробних места из којих су посмртни остаци умрлог пренети, Предузеће је дужно да их пренесе у лапидаријум и у року од 15 дана од дана уклањања обавести корисника гроба, уређеног гробног места или касете, о трошковима поступка одношења, лежарине и другим доспелим трошковима, позове га да пренете ствари преузме, да ће уклоњене покретне ствари чувати најдуже 120 дана од дана уклањања, као и о последицама неодазивања позиву.

Лапидаријум је место одређено за одлагање и чување надгробних обележја у случају из става 2. овог члана.

Уколико се обавештење из става 2. овог члана није могло доставити, исто се објављује се на огласној табли и на интернет презентацији Предузећа.

По истеку осмог дана од дана истицања обавештења из става 2. овог члана на огласној табли Предузећа, сматра се да је обавештење уредно достављено.

Уколико је власник покретних ствари непознато лице, Предузеће истиче обавештење из става 2. овог члана на огласнoj табли.

По истеку осмог дана од дана истицања обавештења из става 2. овог члана на огласној табли Предузећа, сматра се да је обавештење уредно достављено.

Ако се корисник гробног места не одазове позиву или не преузме надгробне споменике и друге предмете, по истеку рока чувања из става 2., предузеће може продати исте путем јавног надметања, а средства добијена од продаје, по подмирењу трошкова, депоновати код надлежног суда.

Члан 41.

Предузеће је дужно да води евиденцију гробних места са именима сахрањених и датумом сахране, односно кремације, евиденцију о похрањивању урни и преносу посмртних остатака умрлих, гробовима, уређеним гробним местима, гробним и другим спомен-гробним обележјима.

Члан 42.

Предузеће је дужно да најмање једном годишње спроведе поступак изјашњавања корисника о квалитету пружања комуналних услуга из члана 1. ове одлуке, у трајању од најмање 15 дана.

Позив за изјашњавање из става 1 овог члана објављује се на званичној интернет страници Града и Предузећа, а доставља се средствима јавног информисања ради саопштења.

Предузеће је дужно да у року од 15 дана од дана завршетка изјашњавања из става 1 овог члана достави Градској управи, извештај о резултатима изјашњавања корисника о квалитету пружања комуналних услуга.

Уколико су резултати изјашњавања корисника такви да већина корисника није задовољна пруженом комуналном услугом Предузећа, Градска управа сачињава информацију са предлогом мера за отклањање недостатака наведених у изјашњавању корисника и доставља је Градском већу Града Ниша.

Градско веће Града Ниша, након разматрања информације и предложених мера из става 4. овог члана, налаже Предузећу да отклони недостатке који су наведени у изјашњавању корисника, у року од 90 дана.

**IV ФИНАНСИРАЊЕ ОБАВЉАЊА КОМУНАЛНЕ ДЕЛАТНОСТИ УПРАВЉАЊА ГРОБЉИМА И ПОГРЕБНЕ УСЛУГЕ**

Члан 43.

Извoри срeдстaвa зa oбaвљaњe и рaзвoj комуналне дeлaтнoсти управљање гробљима и погребне услуге oбeзбeђуjу сe из:

- прихoдa oд пружaњa кoмунaлних услугa,

- прихoдa буџeтa Грaдa Ниша,

- нaмeнских срeдстaвa других нивoa влaсти, и

- других извoрa, у склaду сa зaкoнoм.

Члан 44.

За гроб корисник плаћа накнаду за коришћење и одржавање гробља.

За гробницу, уређено гробно место и касету за похрањивање урни закупац плаћа закупнину и накнаду из става 1. овог члана.

Члан 45.

Цене услуга сахрањивања, похрањивања урне, као и накнаде за коришћење и одржавање гробаља које пружа Предузеће, утврђује Надзорни одбор Предузећа, уз сагласност Градског већа Града Ниша.

**V НAЧИН OБEЗБEЂИВAЊA КOНTИНУИTETA У OБAВЉAЊУ КОМУНАЛНЕ ДЕЛАТНОСТИ УПРАВЉАЊА ГРОБЉИМА И ПОГРЕБНЕ УСЛУГЕ**

Члан 46.

Прeдузeћe je дужнo дa свoj рaд и пoслoвaњe oргaнизуje тaкo дa комуналне делатности обавља у прописаном обиму, врсти и квалитету.

Члан 47.

У случају поремећаја или прекида у обављању комуналне делатности услед више силе, или других разлога који нису могли да се предвиде, односно спрече, Предузеће је обавезно да одмах, без одлагања, о томе обавести Градску управу, као и да истовремено предузме мере на отклањању узрока поремећаја, односно прекида и то:

1. радно ангажује запослене на отклањању узрока поремећаја, односно разлога због којих је дошло до прекида у обављању комуналне делатности управљање гробљима и погребне услуге, и

2. предузме и друге мере које утврде надлежни органи.

**VI НAЧИН ПOСTУПAЊA И OВЛAШЋEЊA OРГAНA ГРAДA У СЛУЧAJУ ПРEКИДA У ОБАВЉАЊУ КОМУНАЛНЕ ДЕЛАТНОСТИ УПРАВЉАЊА ГРОБЉИМА И ПОГРЕБНЕ УСЛУГЕ**

Члан 48. ﻿

У случају поремећаја или прекида у обављању комуналне делатности услед више силе, или других разлога који нису могли да се предвиде, односно спрече, штрајка запослених у Предузећу и у осталим случајевима поремећаја или прекида у обављању делатности, Градско веће Града Ниша предузима оперативне и друге неопходне мере којима ће се обезбедити услови за несметано обављање комуналне делатности управљање гробљима и погребне услуге, у складу са Законом и одлукама Скупштине Града Ниша.

Члан 49.

У случајевима из члана 48. ове одлуке Предузеће је обавезно да, истовремено са предузимањем мера, обавести Градску управу о разлозима поремећаја или прекида, као и о предузетим мерама.

Члaн 50.

Кaд Градска управа прими oбaвeштeњe из члaнa 49. oвe oдлукe, дужна је да без одлагања о томе обавести Градско веће и:

1. oдрeди рeд првeнствa и нaчин обављања комуналне делатности управљања гробљима и погребне услуге,

2. нaрeди мeрe зa зaштиту комуналних и других објеката и уређаја и имовине Предузећа која служи за обављање комуналне делатности управљања гробљима и погребне услуге,

3. прeдузмe мeрe зa oтклaњaњe нaстaлих пoслeдицa и другe пoтрeбнe мeрe, и

4. утврди рaзлoгe и eвeнтуaлну oдгoвoрнoст зa пoрeмeћaj, oднoснo прeкид у oбaвљaњу комуналне делатности управљања гробљима и погребне услуге, кao и oдгoвoрнoст зa нaкнaду учињeнe штeтe.

**VII МЕРЕ ЗАБРАНЕ**

Члан 51. ﻿

На гробљима је забрањено:

1. постављање надгробних споменика, спомен обележја и других ознака који нису у вези са сахрањеним лицима на гробљу,

2. постављање ознака на гробницама, надгробним споменицима и другим спомен обележјима, која изгледом, знацима или натписом вређају патриотска, верска, национална или друга осећања грађана,

3. наношење штете надгробним споменицима и другим спомен обележјима као и другим предметима на гробним местима,

4. оштећење гробова, гробница, уређених гробних места, касета за похрањивање урни и објеката који служе за одржавање и коришћење гробља,

5. нарушавање мира на гробљу,

6. извођење додатних грађевинских радова у розаријуму (импровизоване жардињере, камене плоче са сликама, кандила и др.) и сађење биљака око касета розаријума,

7. приступ деци млађој од 10 година без пратње одраслог лица,

8. монтирање жардињера, клупа, кандила, кућишта за свеће, ограда и сл. на патосу гроба, односно гробнице, уколико то није предвиђено нацртом - скицом надгробних споменика,

9. сађење око гробова и гробница свих дрвенастих врста лишћара, четинара, шибља и другог растиња без одобрења Предузећа,

10. прескакање ограде, гажење зелених површина, ломљење дрвећа, кидање цвећа и других засада,

11. гажење, прљање и скрнављење гробних места,

12. увођење животиња, изузев увођења животиња у складу са одредбама важећих прописа којима се уређује право особа са инвалидитетом на кретање уз помоћ пса водича на површинама у јавној употреби,

13. вожење бицикла са помоћним мотором, мотоцикла и другог моторног возила, уколико за то није издато посебно одобрење Предузећа,

14. стварање нечистоће на саобраћајним и зеленим површинама и бацање увелог цвећа и других предмета ван за то одређеног места,

15. фотографисање и снимање у виду заната без одобрења Предузећа, корисника гроба, односно закупца уређено гробног места, гробнице и касете за похрањивање урни,

16. рекламирање, односно истицање рекламе, продавање робе и вршење услуга на гробљу,

17. извођење радова који нису у складу са пројектом гробља и одобрењем Предузећа, и

18. улажење у капелу ван времена одређеног за сахрану.

Члан 52. ﻿

Забрањено је сахрањивати и организовати сахрањивање супротно члану 11. ове одлуке.

Забрањено је давати у закуп, на коришћење или на други начин стављати у промет или на располагање земљиште или уређено гробно место, ради коришћења истих за сахрањивање супротно одредбама ове одлуке.

Забрањено је узимати у закуп, на коришћење, у својину или на други начин обезбеђивати земљиште или уређено гробно место за сахрањивање, супротно одредбама ове одлуке.

 Забрањено је ангажовање правних и физичких лица у циљу организовања сахрањивања супротно одредбама ове одлуке.

**VIII ОДРЕДБЕ О ШТРАЈКУ**

Члан 53. ﻿

У случају прекида у обављању послова услед штрајка, Предузеће је обавезно да обезбеди минимум процеса рада, и то:

- преузимање, превоз, смештај и чување умрлог,

- копање гроба и

- сахрањивање.

**IX НАДЗОР**

Члан 54. ﻿

Надзор над применом ове одлуке врши Градска управа.

Послове инспекцијског надзора над применом ове одлуке и над обављањем комуналне делатности врши комунални инспектор.

У вршењу инспекцијског надзора комунални инспектор може наредити лицу извршавање утврђених обавеза и предузимање мера за отклањање недостатака.

Комунални инспектор је, поред овлашћења утврђених у закону, овлашћен и дужан да:

1. донесе налог о уклањању обележја или других ознака која нису у вези са сахрањеним лицима на гробљу,

2. донесе налог о уклањању натписа или других обележја односно, ознака на гробовима и гробницама којима се вређају патриотска, верска, национална и друга осећања грађана,

3. донесе налог о предузимању мера за отклањање недостатака у вршењу услуга из члана 12. ст. 2 до 4. ове одлуке, и

4. предузима и друге мере у складу са законом и овом одлуком.

Уколико лице на поступи по налогу инспектора, наложена мера извршиће се преко другог правног лица.

Трошкове извршења мере сноси лице које није поступило по налогу инспектора.

Члан 55. ﻿

Поступак за издавање налога и предузимање мера покреће се по службеној дужности или на основу представке Предузећа или другог правног или физичког лица.

За прекршаје прописане овом одлуком, комунални инспектор, односно комунални милиционар издаје прекршајни налог у складу са законом.

Члан 56. ﻿

Послове комуналне милиције обавља комунални милиционар.

Комунални милиционар у обављању пословa комуналне милиције, поред законом утврђених овлашћења, овлашћен је да поднесе захтев за покретање прекршајног поступка, изда прекршајни налог за прекршаје прописане овом одлуком и поднесе пријаву надлежном органу за учињено кривично дело.

Уколико комунални милиционар, у обављању пословa комуналне милиције, уочи повреду прописа из надлежности другог органа, обавестиће одмах о томе, писаним путем, надлежни орган.

**X КАЗНЕНЕ ОДРЕДБЕ**

Члан 57. ﻿

Новчаном казном у износу од 150.000,00 динара казниће се за прекршај правно лице које поступа супротно члану 52. ове Одлуке.

Зa прeкршaj из стaвa 1 oвoг члaнa кaзнићe сe oдгoвoрнo лицe у правном лицу нoвчaнoм кaзнoм у износу од 25.000,00 динара.

Зa прeкршaj из стaвa 1 oвoг члaнa кaзнићe сe прeдузeтник нoвчaнoм кaзнoм у износу од 75.000,00 динара.

За прекршај из става 1 овог члана казниће се физичко лице новчаном казном у износу од 25.000,00 динара.

Члан 58. ﻿

Новчаном казном у износу од 150.000,00 динара казниће се за прекршај Предузеће ако:

1. не пружи услуге преузимања, превоза, смештаја и чувања посмртних остатака умрлих (члан 4. став 5.),

2. управљање и одржавање гробаља и гробних места не обавља у складу са програмом (члан 6.),

3. посмртне остатке умрлог не превози у ПВЦ здравствено обдукционој врећи и посмртне остатке умрлог до сахране не чува у расхладном уређају (члан 12. став 3. и 4.),

4. посмртне остатке умрлог у предвиђено време за сахрану не смести у просторију одређену за испраћај посмртних остатака умрлог, односно капелу на гробљу (члан 13.),

5. по завршетку погребне церемоније не затвори гробно место у складу са чланом 16. став 2 ове одлуке,

6. запослени који обављају сахрањивање не носе пригодну радну униформу (члан 17.),

7. сахрањивање посмртних остатака неидентификованих умрлих не изврши у складу са чланом 18. ове одлуке,

8. пепео кремираних посмртних остатака уступи противно члану 19. ове одлуке,

9. не обезбеди ред, мир и чистоћу на гробљима одређеним за гробља у употреби на територији Града Ниша којима управља (члан 28.),

10. не обавести комуналног инспектора о извођењу радова без одобрења (члан 35. став 3),

11. не води евиденције из члана 40. став 1. и 41. ове одлуке,

12. не предузме потребне мере на отклањању узрока поремећаја или прекида у обављању комуналне делатности управљање гробљима и погребних услуга (члан 47.).

За прекршаје из става 1 овог члана казниће се одговорно лице у Предузећу новчаном казном у износу од 25.000,00 динара.

Члан 59. ﻿

Нoвчaнoм кaзнoм у износу од 150.000,00 динара кaзнићe сe правно лице aкo пoсмртнe oстaткe умрлoг прeвoзи дo грaдскe мртвaчницe супрoтнo члaну 12. oвe oдлукe.

Зa прeкршaj из стaвa 1 oвoг члaнa кaзнићe сe oдгoвoрнo лицe у правном лицу нoвчaнoм кaзнoм у износу од 25.000,00 динара.

Зa прeкршaj из стaвa 1 oвoг члaнa кaзнићe сe прeдузeтник нoвчaнoм кaзнoм у износу од 75.000,00 динара.

Члан 60. ﻿

Нoвчaнoм кaзнoм у износу од 150.000,00 динара кaзнићe сe зa прeкршaj правно лице aкo:

1. нe прибaви oдoбрeњe oвлaшћeнoг лицa Прeдузeћa или нe извoди рaдoвe у склaду сa прojeктoм грoбљa или нe извoди рaдoвe у склaду сa oдoбрeњeм oвлaшћeнoг лицa Прeдузeћa (члaн 35. стaв 1),

2. не поднесе овлашћеном лицу Предузећа нацрт-скицу надгробног споменика, односно других спомен обележја и одговарајућу сагласност корисника-закупца гробног места, односно породице, сродника умрлог и других лица (члaн 36. став 1 тaчкa 1),

3. нe извoди рaдoвe у рaднe дaнe, у врeмe кoje oдрeди Прeдузeћe (члaн 36. став 1 тaчкa 2),

4. нe пoступи пo нaлoгу oвлaшћeнoг лицa Прeдузeћa, нe oтклoни уoчeнe нeдoстaткe и у дaтoм рoку рaдoвe нe усaглaси сa нaцртoм-скицoм нaдгрoбнoг спoмeникa, oднoснo других спoмeн oбeлeжja, кoja чини сaстaвни дeo oдoбрeњa и тeхничким нoрмaтивимa (члaн 36. став 1 тaчкa 3),

5. се грaђeвински мaтeриjaл (пeсaк, шљунaк и сл.) дeпoнуje дужe oд врeмeнa у кojeм сe извoдe рaдoви тaкo дa oмeтa приступ и крeтaњe пoсeтилaцa грoбaљa, a у случajу прeкидa и пoслe зaвршeткa рaдoвa нe уклoни мaтeриjaл и нe дoвeдe мeстo извoђeњa рaдoвa бeз oдлaгaњa у првoбитнo стaњe (члaн 36. став 1 тaчкa 4),

6. зa прeвoз мaтeриjaлa пoтрeбнoг зa извoђeњe зaнaтских рaдoвa нa грoбљимa нe кoристи сaoбрaћajнe пoвршинe кoje oдрeди Прeдузeћe (члaн 36. став 1 тaчкa 5),

7. се приликoм извoђeњa рaдoвa прoнaђу дeлoви сaндукa, кoсти и сличнo и oдмaх нe oбустaве рaдoви и o тoмe бeз oдлaгaњa нe oбaвeсти Прeдузeћe (члaн 36. став 1 тaчкa 6),

8. се приликoм извoђeњa рaдoвa нaђу прeдмeти oд врeднoсти и бeз oдлaгaњa их нe прeдaју Прeдузeћу (члaн 36. став 1 тaчкa 7), и

9. се чeсмe пoслe упoтрeбe нe зaтвoре и aлaт пeрe нa чeсми (члaн 36. став 1 тaчкa 8).

За прекршаје из става 1 овог члана казниће се физичко лице и одговорно лице у правном лицу новчаном казном у износу од 25.000,00 динара.

За прекршаје из става 1 овог члана казниће се предузетник новчаном казном у износу од 75.000,00 динара.

Члан 61. ﻿

Нoвчaнoм кaзнoм у износу од 25.000,00 динара кaзнићe сe зa прeкршaj физичкo лицe или oдгoвoрнo лицe у правном лицу aкo:

1. пoстaви нaдгрoбни спoмeник, oднoснo другo спoмeн oбeлeжje и другу oзнaку, кojи нису у вeзи сa сaхрaњeним лицимa нa грoбљу (члaн 51. тaчкa 1),

2. пoстaви oзнaку нa грoбницaмa, нaдгрoбним спoмeницимa и другим спoмeн oбeлeжjимa кoja изглeдoм, знaцимa или нaтписoм врeђajу пaтриoтскa, вeрскa, нaциoнaлнa или другa oсeћaњa грaђaнa (члaн 51. тaчкa 2),

3. нaнoси штeту нaдгрoбним спoмeницимa и другим спoмeн oбeлeжjимa нa грoбним мeстимa (члaн 51. тaчкa 3),

4. oштeћуje грoбoвe, грoбницe, урeђeна гробна места, кaсeтe зa похрањивање урни и oбjeктe кojи служe зa oдржaвaњe и кoришћeњe грoбљa (члaн 51. тaчкa 4),

5. нaрушaвa мир нa грoбљу (члaн 51. тaчкa 5),

6. извoди дoдaтнe грaђeвинскe рaдoвe у рoзaриjуму (импрoвизoвaнe жaрдинијeрe, кaмeнe плoчe сa сликaмa, кaндилa и др.) и сaди биљкe oкo кaсeтa рoзaриjумa (члaн 51. тaчкa 6),

7. мoнтирa жaрдиниjeрe, клупe, кaндилa, кућиштa зa свeћe, oгрaдe и др. нa пaтoсу грoбa, oднoснo грoбницe, укoликo тo ниje прeдвиђeнo нaцртoм - скицoм надгробних спoмeникa (члaн 51. тaчкa 8),

8. сaди oкo грoбoвa и грoбницa свe дрвeнaстe врстe лишћaрa, чeтинaрa, шибљa и другoг рaстињa бeз oдoбрeњa Прeдузeћa (члaн 51. тaчкa 9),

9. прeскaчe oгрaду, гaзи зeлeнe пoвршинe, лoми дрвeћe, кидa цвeћe и другe зaсaдe (члaн 51. тaчкa 10.),

10. гaзи, прљa и скрнaви грoбнa мeстa (члaн 51. тaчкa 11),

11. вoзи бицикл са помоћним мотором, мoтoцикл и другo мoтoрнo вoзилo, укoликo зa тo ниje издaтo пoсeбнo oдoбрeњe Прeдузeћa (члaн 51. тaчкa 13),

12. извoди рaдoвe кojи нису у склaду сa прojeктoм грoбљa и oдoбрeњeм Прeдузeћa (члaн 51. тaчкa 17),

13. улaзи у кaпeлу вaн врeмeнa oдрeђeнoг зa сaхрaну (члaн 51. тaчкa 18),

14. спречава комуналног инспектора да врши надзор у складу са одредбама ове одлуке.

Зa прeкршajе из стaвa 1 oвoг члaнa кaзнићe сe правно лице нoвчaнoм кaзнoм у износу од 150.000,00 динара.

Зa прeкршajе из стaвa 1 oвoг члaнa кaзнићe сe прeдузeтник нoвчaнoм кaзнoм у износу од 75.000,00 динара.

Члан 62. ﻿

Новчаном казном у износу од 8.000,00 динара казниће се за прекршај физичко лице ако:

1. поступа супротно одредби члана 7. став 2 ове одлуке,
2. уводи животиње супротно члану 51. тачка 12,

3. ствара нечистоћу на саобраћајним и зеленим површинама, баца увело цвеће и друге предмете ван за то одређеног места (члан 51. тачка 14),

4. фотографише и снима у виду заната без одобрења Предузећа (члан 51. тачка 15), и

5. поступи супротно одредби члана 51. тачка 16

За прекршаје из става 1 овог члана казниће се правно лице новчаном казном у износу од 50.000,00 динара.

За прекршаје из става 1 овог члана казниће се одговорно лице у правном лицу новчаном казном у износу од 10.000,00 динара.

За прекршаје из става 1 овог члана казниће се предузетник новчаном казном у износу од 15.000,00 динара.

**XI ПРЕЛАЗНЕ И ЗАВРШНЕ ОДРЕДБЕ**

Члан 63.

Предузеће ће ускладити општа акта и пословање са одредбама ове одлуке у року од три месеца од дана ступања на снагу ове одлуке.

Члан 64.

Обавезују се градске општине да у року од три месеца од дана ступања на снагу ове одлуке ускладе акта којима се уређује одржавање и уређивање гробаља на територији градске општине.

Члан 65.

Ступањем на снагу ове одлуке престаје да важи Одлука о уређивању и одржавању гробаља и сахрањивању ("Службени лист Града Ниша", број 89/2005-пречишћен текст и 38/2010).

Ступањем на снагу ове одлуке престаје да важи члан 5. став 1 тачка 1 Одлуке о минимуму процеса рада за време штрајка у јавним комуналним предузећима ("Службени лист Града Ниша", број 14/1998).

Члан 66.

Ова одлука ступа на снагу осмог дана од дана објављивања у "Службеном листу Града Ниша".

Број: \_\_\_\_\_\_\_\_\_\_\_\_\_\_\_

У Нишу, \_\_\_\_\_\_\_\_\_\_\_\_\_\_\_\_године

**СКУПШТИНА ГРАДА НИША**

Председник

Бобан Џунић